BBL หนุนการเงิน DUSIT ลุยพัฒนามิกซ์ยูสขนาดใหญ่ 4.6 หมื่นลบ.
BBL หนุนการเงิน DUSIT ลุยพัฒนา "ดุสิต เซ็นทรัล พาร์ค" โครงการมิกซ์ยูสขนาดใหญ่ มูลค่า 4.6 หมื่นลบ. 
BBL หนุนการเงิน DUSIT ลุยพัฒนา "ดุสิต เซ็นทรัล พาร์ค" โครงการมิกซ์ยูสขนาดใหญ่ มูลค่า 4.6 หมื่นลบ.
6 ต.ค. 2564

ธนาคารกรุงเทพ จำกัด (มหาชน) หรือ BBL เปิดเผยว่า ธนาคารให้การสนับสนุนการเงินกลุ่มบริษัท ดุสิตธานี จำกัด (มหาชน) หรือ DUSIT โดยอนุมัติวงเงินสินเชื่อระยะยาว เพื่อใช้ในการหมุนเวียนกิจการ และสินเชื่อเพื่อพัฒนาโครงการ (Project Finance) ให้กับโรงแรมใหม่ภายใต้แบรนด์ อาศัย และโรงแรมดุสิต สวีท ราชดำริ รวมถึงธุรกิจพัฒนาอสังหาริมทรัพย์ของบริษัทฯ
โดยเฉพาะโครงการ ‘ดุสิต เซ็นทรัล พาร์ค’ ภายใต้บริษัท วิมานสุริยา จำกัด ซึ่งเป็นโครงการมิกซ์ยูสขนาดใหญ่ที่มีมูลค่าโครงการรวม 46,000 ล้านบาท บนพื้นที่ 23 ไร่ บริเวณหัวมุมถนนสีลมและพระราม 4 ตรงข้ามสวนลุมพินี ในส่วนงานก่อสร้างนั้น ทางโครงการได้แต่งตั้ง บริษัท ฤทธา จำกัด เป็นผู้รับเหมาก่อสร้างหลัก ซึ่งขณะนี้อยู่ในระหว่างก่อสร้างงานใต้ดิน และดำเนินตามแผนงานที่วางไว้
สำหรับโครงการดุสิต เซ็นทรัล พาร์ค มีกำหนดเปิดเฟสแรกในปลายปี พ.ศ. 2566 เริ่มจากโรงแรมดุสิตธานี กรุงเทพ ต่อด้วยศูนย์การค้าเซ็นทรัลพาร์ค และอาคารสำนักงานเซ็นทรัล พาร์ค ออฟฟิศเซสในปี 2567 และอาคารที่พักอาศัย ส่วนดุสิต เรสซิเดนเซส และ ดุสิต พาร์คไซด์ กลางปี 2568
ทั้งนี้นายชาติศิริ โสภณพนิช กรรมการผู้จัดการใหญ่ ธนาคารกรุงเทพ จำกัด (มหาชน) และผู้บริหารระดับสูงให้เกียรติถ่ายภาพร่วมกับทีมผู้บริหารระดับสูงของกลุ่มดุสิตธานี นำโดยนายชนินทธ์ โทณวณิก รองประธานกรรมการ และประธานคณะกรรมการบริหาร,นางศุภจี สุธรรมพันธุ์ ประธานเจ้าหน้าที่บริหาร และนางสาวละเอียด โควาวิสารัช  ประธานเจ้าหน้าที่ฝ่ายการลงทุน
รวมทั้งประธานเจ้าหน้าที่บริหาร บริษัท วิมานสุริยา จำกัด บริษัทผู้บริหารโครงการ “ดุสิต เซ็นทรัล พาร์ค” ที่วางแผนพัฒนาขึ้นภายใต้แนวคิด Here for Bangkok ภายในโครงการประกอบด้วย โรงแรมดุสิตธานี ดุสิต เรสซิเดนเซส และดุสิต พาร์คไซด์ อาคารที่พักอาศัยระดับอัลตร้าลักชัวรี อาคารสำนักงานระดับพรีเมียม และศูนย์การค้าเซ็นทรัล พาร์ค